Työttömiä ohjataan nyt yritysten ”sparrattaviksi” – nämä firmat jakavat 5 miljoonan euron potin

Tuhansia työttömiä ohjataan vuoden aikana muutamille yrityksille, jotka saavat palkkionsa työttömien työllistymisestä. Hallitus on varannut kokeiluun 5 miljoonaa euroa.

Hallituksen piti alun perin palkata yksityisiä yrityksiä tekemään vuoden alussa aloitettuja työttömien määräaikaishaastatteluja.

Perustuslaki esti sen, joten korvikkeeksi hallitus päätti ostaa yrityksiltä viidellä miljoonalla eurolla ”työttömien työnhakua tukevia palveluita”.

Palveluun osallistuvien yritysten kilpailutus valmistui kesän alussa, ja nyt jo suurin osa Suomen te-toimistoista ohjaa työttömiä yritysten järjestämille puolen vuoden ”palvelujaksoille”.

Tarkoituksena on, että yritykset auttavat työttömiä työllistymään tavalla tai toisella.

Uudellamaalla mukaan valittiin viisi yritystä ja muilla kolmellatoista alueella kolme.

Kilpailutusta dominoivat miltei kaikilla alueilla samat kolme yritystä: Valmennuskeskus Public, VMP Group ja Arffman Consulting.

Ennen kaikkea näiden kolmen yrityksen on seuraavan runsaan vuoden aikana tarkoitus pyrkiä työllistämään noin 7 000 työtöntä ympäri Suomea.

Toistaiseksi kokeilu on käynnistynyt hitaasti, ja edellä mainittujen yritysten palvelujaksoille on päätynyt yhteensä vasta runsaat 200 henkilöä.

Yrityksiä palkitaan tulosten perusteella

Kullekin yritykselle maksetaan 300 euroa jokaisesta palvelujakson suorittavasta työttömästä, mutta loppuosa palkkiosta on riippuvainen työttömän työllistymisestä.

Jos palveluun osallistunut henkilö saa vähintään vuoden mittaisen työsopimuksen, yritykselle maksetaan enintään 1 700 euron palkkio.

Lyhyemmästä, vähintään kolmen kuukauden työsopimuksesta maksetaan enintään 1 350 euroa.

Noin 500 euron palkkion yritys voi saada, vaikkei työtön työllistyisikään.

Se edellyttää sitä, että palveluun osallistunut henkilö siirtyy johonkin neljästä te-toimiston palvelusta eli työvoimakoulutukseen, työkokeiluun, palkkatuettuun työhön tai omaehtoiseen opiskeluun.

”Asiakkaat saavat työnhaun personal trainerin”

Mitä yritykset sitten tekevät auttaakseen työttömiä työllistymään?

Valmennuskeskus Publicin varatoimitusjohtaja Antti Kasanen sanoo, että työllistäminen lähtee ”asiakkaan henkilökohtaisesta kohtaamisesta”.

– Asiakkaat saavat puolen vuoden ajaksi käyttöönsä eräänlaisen työnhaun personal trainerin, jonka kanssa käydään läpi asiakkaan tarpeet ja tehdään suunnitelma sopivan työpaikan löytämiseksi.

Kasasen mukaan kaikki perustuu siihen, että asiakas todella haluaa työllistyä ja tekee töitä sen eteen.

– Emme edes esitä, että meillä olisi tarjota 100 avoimen paikan lista, josta asiakas voisi vain valita. Oma aktiivisuus on tärkeää.

VMP Groupin toimialajohtaja Heikki Ruohonen puolestaan painottaa VMP:n suhteita eri alueilla toimiviin paikallisiin yrityksiin.

Hänen mukaansa joillekin palvelujakson aloittaneille on jo pystytty tekemään työtarjouksia.

Kohderyhmä vaihtelee alueittain

Pohjois-Pohjanmaalla ja usealla muulla alueella yritykset saavat ”sparrattavaksi” korkeakoulutettuja nuoria.

Uudellamaalla kokeilun piiriin ohjataan taas yli 50-vuotiaita, enintään vuoden työttömänä olleita henkilöitä.

Palvelupäällikkö Niclas Tåg Uudenmaan te-toimistosta sanoo, että kokeiluun pyritään saamaan ennen kaikkea sellaisia työttömiä, jotka aidosti haluavat siihen osallistua.

Asiakkaat saavat itse vaikuttaa siihen, minkä yrityksen huomaan he menevät.

Palvelujaksosta kieltäytyminen voi kuitenkin johtaa karenssiin samalla tavoin kuin muista te-toimiston palveluista kieltäytyminen.

Yrityksille luvassa suuri rooli julkisessa työnvälityksessä

Arffman Consultingin toimitusjohtajan Jouni Lukkarinen mukaan realistinen tavoite on, että jokaiselle yrityksen valmennettavaksi tulevista löytyy ”konkreettinen jatkopolku” ja noin puolet kaikista työttömistä työllistyy.

Varsinainen kultakaivos kokeilu ei yrityksille ole, Lukkarinen sanoo.

– Meille tulee riskiä siitä, että valmistauduimme tähän etupainotteisesti toimitiloja lisäämällä ja henkilökuntaa palkkaamalla. Lisäksi asiakasmäärät ovat kokeilussa suhteellisen maltillisia.

Lukkarisen mukaan erilaisten kokeilujen tekeminen on tärkeää, koska työnvälitys siirretään suurilta osin yksityisille yrityksille näillä näkymin vuonna 2020.

Kun maakuntauudistus astuu voimaan ja te-toimistot lakkautetaan, yksityisille yrityksille on luvassa huomattavasti nykyistä merkittävämpi rooli julkisessa työnvälityksessä.